സ്കൂള് തുറപ്പ്: ജാഗ്രതാസമിതി ശക്തമാക്കും കൊല്ലം: സ്കൂള് തുറക്കുന്നതിന് മുന്നോടിയായി ജില്ലയിലെ കൊവിഡ് പ്രതിരോധ പ്രവര്ത്തനങ്ങളും തദ്ദേശസ്വയംഭരണ സ്ഥാപനങ്ങളുടെ പരിധിയിലെ ജാഗ്രതാ സമിതികളുടെ പ്രവര്ത്തനവും കൂടുതല് ശക്തമാക്കുമെന്ന് ഓണ്ലൈനായി ചേര്ന്ന അവലോകന യോഗത്തില് ജില്ലാ കളക്ടര് അഫ്സാന പര്വീണ് അറിയിച്ചു. ക്വാറന്റൈന് ലംഘനങ്ങള്ക്കെതിരെ കര്ശന നടപടിയും അവധി ദിവസങ്ങളില് പ്രത്യേക പരിശോധനകളുമുണ്ടാകും. അദ്ധ്യാപകരുടെ വാക്സിനേഷന് പൂര്ത്തിയായി വരുന്നു. സ്കൂള് വാഹനങ്ങളുടെ ഫിറ്റ്നസ് പരിശോധന വേഗത്തിലാക്കും. സ്കൂള് യാത്രയ്ക്കായി രക്ഷാകര്ത്താക്കള് ഏര്പ്പെടുത്തുന്ന ഓട്ടോറിക്ഷ, വാന് തുടങ്ങിയവയുടെ ഫിറ്റ്നസിനും സര്ട്ടിഫിക്കറ്റ് പരിഗണനയിലാണെന്നും കളക്ടര് അറിയിച്ചു. സിറ്റി പൊലീസ് കമ്മിഷണര് ടി. നാരായണന്, സബ്കളക്ടര് ചേതന് കുമാര് മീണ, എ.ഡി.എം എന്. സാജിതാ ബീഗം, അഡിഷണല് റൂറല് എസ്.പി കെ.ബി. രവി, ജില്ലാ മെഡിക്കല് ഓഫീസര് ഡോ. ആര്. ശ്രീലത, ജില്ലാ സര്വയലന്സ് ഓഫീസര് ഡോ. ആര്. സന്ധ്യ, വകുപ്പുതല ഉദ്യോഗസ്ഥര് തുടങ്ങിയവര് പങ്കെടുത്തു. ഫിറ്റ്നെസ് പരിശോധന സ്കൂള് തുറക്കുന്നതുമായി ബന്ധപ്പെട്ട് സ്കൂള് വാഹനങ്ങളുടെ ഫിറ്റ്നെസ് പരിശോധന എല്ലാ പ്രവൃത്തി ദിനങ്ങളിലും ആശ്രാമം മൈതാനത്ത് ഉച്ചയ്ക്ക് 12 വരെ നടത്തുമെന്ന് ആര്.ടി.ഒ അറിയിച്ചു.